钦定古今图书集成/明伦汇编/氏族典/第144卷 > 元善
## 钦定古今图书集成/明伦汇编/氏族典/第144卷 > 元善

按《隋书元善传》：“善，河南雒阳人也。祖义，魏侍中。父罗，
初为梁州刺史。及义被诛，奔于梁，官至征北大将军、
青冀二州刺史。善少随父至江南，性好学，遂通涉《五
经》，尤明《左氏传》。及侯景之乱，善归于周，武帝甚礼之，
以为太子宫尹，赐爵江阳县公。开皇初，拜内史侍郎，
后迁国子祭酒。”善之通博在何妥之下，然以风流酝
藉，俯仰可观，音韵清明，听者忘倦，由是为后进所归。
妥每怀不平，心欲屈善。及就讲肆，妥遂引古今滞义
以难善，多不能对，善深御之，二人由是有隙。善以高
颎有宰相之具，尝言于上，及颎得罪，上以善之言为
颎游说，深责望之。善忧惧，先患消渴，于是疾动而卒，
时年六十。